De danske maskinmestre til søs såvel som til lands kan glæde sig over, at de i gennemsnit har oplevet lønstigninger gennem det seneste år, som ligger over gennemsnittet, og at ledigheden ligger på beskedne 1,8 procent til trods for, at der på årlig basis bliver uddannet stadigt flere maskinmestre.

For en privatansat maskinmester til søs lå den gennemsnitlige månedsløn på 64.675 kroner brutto. Ser man på lønudviklingen samlet set for sejlende maskinmestre er der sket et gennemsnitligt fald på 1,4 procent, men årsagen til faldet er ifølge Maskinmestrenes Forening, at antallet af juniorofficerer er steget væsentligt i den danske handelsflåde, og det afspejles i lønstatistikken.

"Ser vi derimod udelukkende på de sejlende maskinmestre, der besvarede lønstatistikken i både 2014 og 2015, var stigningstakten 4,16 procent," siger Per Jørgensen, formand for Maskinmestrenes Forening.

Den gennemsnitlig brutto-månedsløn for privatansatte maskinmestre i land på ligger i september på 55.099 kroner. Det svarer til en stigningstakst på 2,5 procent, og lønningerne er højere end Dansk Arbejdsgiverforenings konjunkturstatistik fra oktober 2015, der viser en lønstigningstakt for eksempelvis funktionærer på 2,2 procent i perioden fra tredje kvartal 2014 til tredje kvartal 2015.

"Hvis man udelukkende ser på de privatansatte maskinmestre, der besvarede lønstatistikken i både 2014 og 2015, var stigningstakten 4,48 procent," siger Per Jørgensen.

Finansministeriet skønner i en økonomisk redegørelse fra august 2015, at det samlede gennemsnit for danske lønstigninger i 2015 vil være cirka 1,7 procent.

Et blik i lønstatistikker hos forskellige fagforeninger viser, at med stigningerne er de privatansatte maskinmestre på land højere lønnet end ingeniører. Forskellen er ca. 1.500 kroner om måneden, da ingeniørernes gennemsnitsløn ifølge IDA's lønstatistik for 2015 er 53.546 kroner.

Samtidig er maskinmestrenes gennemsnitlige månedsløn over 2.700 kroner højere end en universitetsuddannet økonom, der blev kandidat for fem år siden. En handelshøjskoleuddannet økonom med lige så mange års anciennitet, tjener godt 4.000 kroner mindre om måneden, mens en jurist får en løn, der er næsten 10.000 kroner lavere.

Sådan rammer fyringerne i Maersk Supply Service

"Ny blå vækstplan kræver flere uddannelsespladser"

Drewry: Manglen på skibsofficerer aftager

Maskinmestre: Finanslov når uddannelsesmål